КъэфэкIэ зэбгъэщIэну зэи кIасэкъым,жаIэ Унэжокъуэхэ Тимуррэ Заремэрэ
Зэщхьэгъусэхэр зи художественнэ унафэщI «Шагъдий» ансамблым зэфIэкI иIэщ, республикэ, урысейпсо зэпеуэ зыбжанэм пашэ щыхъуащ.
«Шагъдий» ансамблым хэт цIыкIухэр.
Сабийхэр къафэм, лъэпкъ хабзэм дегъэхьэхын и лъэныкъуэкIэ «Шагъдий» ансамблым мыхьэнэшхуэ иIэщ. Гупым хэтщ зи ныбжьыр илъэси 5 — 17 хъу ныбжьыщIэу 50-м нэблагъэ. Сабийхэр Налшыки абы пэгъунэгъу къуажэхэми къокI. Гуапэщ адыгэхэм нэмыщI нэгъуэщI лъэпкъхэри ди къафэхэм зэрыдахьэхыр, зэрызыхуагъасэр.
Къызэрызэрагъэпэщрэ илъэситI фIэкIа мыхъуа мы гупым и утыку итыкIэр куэдым гунэс ящохъу. Ансамблыр жыджэру хэтщ республикэм, Урысейм щекIуэкI щэнхабзэ фестивалхэм, къэфакIуэхэм я зэпеуэхэм. НыбжьыщIэхэр мызэ-мытIэу абыхэм пашэ щыхъуащ, я гъэсакIуэхэм я цIэр къыщраIуащ. Къыхэгъэщыпхъэщ иджыблагъэ Налшык, Железноводск щекIуэкIа зэпеуэхэм «Шагъдий» ансамблыр пашэ зэрыщыхъуари.
— Ди сабийхэм зэпымыууэ яжыдоIэ УФ-м щапхъэу къыщалъыта «Нал цIыкIу» ансамблым хуэдэхэм ядэплъеин, щапхъэ трахын зэрыхуейр. НыбжьыщIэхэр концертхэм дошэ, къафэм хуэдгъасэ къудей мыхъуу, я нэгуи зыдогъэужь, кинотеатрхэмрэ паркхэмрэ зэгъусэу докIуэ. ЦIыкIухэр абы нэхъри зэпэгъунэгъу ещI, зэдэлъхузэшыпхъум хуэдэу зэкъуегъэувэ. Сабийхэр къафэу щалъагъукIэ, я адэ-анэхэмрэ Iыхьлыхэмрэ дэрэжэгъуэрэ гуфIэгъуэу я нэгум къищыр псалъэкIэ къэIуэтэгъуейщ, — жеIэ Заремэ.
Зэщхьэгъусэхэм зэрыжаIэмкIэ, ныбжьыщIэхэр къафэм хуэбгъэсэным куэд къызэщIеубыдэ: лъэпкъ хабзэр, нэмысыр, дуней тетыкIэр, Iэпкълъэпкъыр екIуу Iыгъыныр, нэхъыжьым пщIэ хуэщIыныр, нэгъуэщIхэри. А псом къадэкIуэу, къафэр — узыншагъэщ. Ухуеймэ, къэфэкIэ зэбгъэщIэну зэи кIасэкъым. Курыт школ, еджапIэ нэхъыщхьэ къэзыухахэм я мызакъуэу, зи ныбжьыр илъэс 50-м нэблэгъахэри Тимуррэ Заремэрэ къафэм хуагъасэ. АбыкIэ къадоIэпыкъу КъБР-м щIыхь зиIэ и артист Къуэныкъуей Алим.
Тимуррэ Заремэрэ щэнхабзэм, гъуазджэм пасэу дихьэхащ. Тимур Кэнжэ курыт школым и еплIанэ классым щIэсу хыхьащ къафэм. Кэнжэ къуажэм дэт ЩэнхабзэмкIэ унэм Вэрокъуэ Руслан къафэм щыхуигъасэу щыта ныбжьыщIэхэм яхэтащ ар. ИужькIэ я къуажэм ирагъэблэгъа ДзыхьмыщI Къэралбий игъэсащ курыт школыр къиухыху. «Кабардинка» къэрал академическэ ансамблым зэпеуэ- кIэ къыхиха къэфакIуэхэм ящыщ хъуат Тимур, дзэм къулыкъу щищIэу къигъэзэжа нэужьи абы хэтащ. Ноби Тимур Атэбий Игорь и къуэдзэу мэлажьэ.
ГъуазджэхэмкIэ Кавказ Ищхъэрэ институтым щэнхабзэмкIэ и колледжыр къиухащ Заремэ. Пшынауэ Iэзэр зэпеуэ зыбжанэм пашэ щыхъуами, зэрыцIыкIурэ къафэм дихьэхырт. Заремэ и хъуэпсапIэр къехъулIащ, ар къыщыфащ республикэм и ансамбль зыбжанэм.
— Си шыпхъухэр «Дети гор» ансамблым хэтти, си анэм сэ пшынауэ сыхъумэ нэхъ къищтэрт. Мазэ бжыгъэкIэ сызыхэта къэфакIуэ гупым сыкъыхигъэкIыжауэ, пшынэ сригъауэрт, — игу къегъэкIыж Заремэ. — Си шыпхъу курыт Людэ илъэситхукIэ ансамблым къыщыфащ. Заринэ Тыркум и университетхэм ящыщ зым и аспирантурэм щIэсщ, абы къыщызэрагъэпэща къэфакIуэ гупми хэтщ. концертым сыхэтыну нэгъабэ абы срагъэблэгъати, макъамэ зы-тIу сеуэу утыкум сыкъикIыжын хуея щхьэкIэ, сыхьэт псокIэ сыкъаутIыпщакъым.
Тимуррэ Заремэрэ я бынхэри (Ислъам, Дыщэнэ, Идар) я адэ-анэм я лъагъуэм ирокIуэ.
— Ди сабийхэр гъуазджэм щIыдопIыкI. Ислъам илъэс-илъэситI щиныбжьым концерт зэхуэмыдэхэм сшэуэ щытащ, уеблэмэ симфоние концертым зы жимыIэу зэрыщIэсыр згъэщIагъуэрт. Иджы пщыхьэщхьэм унэм декIуэлIэжа нэужь, зыр гитарэ, адрейр бэрэбан, ещанэр пшынэ йоуэ, — жеIэри, мэдыхьэшх Заремэ. — Абы псэгъэгуфIэ-дахагъэу хэлъыр зыхащIэ. Апхуэдэу хъуми, школыр Iэпэдэгъэлэл ящIу яхуэддэркъым, езыхэри фIыуэ зэреджэным иужь итщ.
Хъуэпсэгъуэщ мы унагъуэр. Адыгэ лъэпкъым и хабзэмрэ щэнхабзэмрэ зи быныр щIэзыпIыкIым щIэблэ узыншэ, гъэса къызэрыщIэхъуэм и щапхъэщ.
БжьыхьэлI Розэ.
